b'\n_START_ARTICLE_\nNear Field Communication\n_START_SECTION_\nStandardi\n_START_PARAGRAPH_\nNFC je bil odobren 8. decembra 2003 najprej kot ISO/IEC, kmalu nato \xc5\xa1e kot ECMA standard._NEWLINE_NFC je odprto-platformna tehnologija, standardizirana kot ECMA-340 in ISO/IEC 18092. _NEWLINE_Ti standardi specificirajo modulacijske sheme, kodiranje, hitrosti prenosa, format RF vmesnikov NFC naprav, inicializacijske sheme in pogoje, potrebne za nadzor trkov podatkov med aktivno ali pasivno NFC inicialiacijo. Poleg tega definirajo transportni protokol ter metode aktivacije in izmenjave podatkov. Brez\xc5\xbei\xc4\x8dni vmesnik za NFC je standardiziran v:  ISO/IEC 18092 / ECMA-340\xc2\xa0: Near Field Communication Interface and Protocol-1 (NFCIP-1), ISO/IEC 21481 / ECMA-352\xc2\xa0: Near Field Communication Interface and Protocol-2 (NFCIP-2)._NEWLINE_NFC vklju\xc4\x8duje vrsto predhodnih standardov, med njimi ISO/IEC 14443, Type A (normalen) in Type B (ban\xc4\x8dni\xc5\xa1tvo/kratek doseg) ter FeliCa. NFC telefoni so zdru\xc5\xbeljivi z obstoje\xc4\x8do infrastrukturo \xc4\x8ditalcev, \xc5\xa1e posebej v na\xc4\x8dinu emuliranja kartice, kjer bi naj NFC naprava obstoje\xc4\x8demu \xc4\x8ditalcu vsaj poslala edinstveno \xc5\xa1tevilko ID._NEWLINE_V NFC forumu je definiran skupni podatkovni format, imenovan NDEF, ki se lahko uporabi za shranjevanje in transport razli\xc4\x8dnih vrst podatkov, od MIME objektov do ultra kratkih RTD dokumentov, kot so URL-ji._NEWLINE_NDEF je konceptualno zelo podoben MIME. Je kompakten binarni format zapisov (recordov), kjer vsak zapis vsebuje razli\xc4\x8den tip objekta. Po dogovoru tip prvega zapisa definira vsebino celotnega sporo\xc4\x8dila.\n_START_SECTION_\nNFC forum\n_START_PARAGRAPH_\nJe neprofitno industrijsko zdru\xc5\xbeenje, ki je za\xc5\xbeivelo 18. marca 2004. Med ustanovitelji so bili NXP Semiconductors, Sony in Nokia. Namen zdru\xc5\xbeenja je pospe\xc5\xa1evati uporabo NFC v uporabni\xc5\xa1kih elektronskih napravah, mobilnih telefonih in osebnih ra\xc4\x8dunalnikih. Promovira implementacijo in standardizacijo NFC tehnologije z zagotavljanjem zdru\xc5\xbeljivosti med napravami in storitvami. NFC forum \xc5\xa1teje 150 \xc4\x8dlanov (Q1, 2009).\n_START_SECTION_\nStoLPaN\n_START_PARAGRAPH_\nStore Logistics and Payment with NFC je vseevropski konzorcij, podprt s programom Information Society Technologies Evropske unije. _NEWLINE_StoLPaN raziskuje potencial zdru\xc5\xbeitve lokalnih brez\xc5\xbei\xc4\x8dnih vmesnikov, NFC in mobilnih komunikacij.\n_START_SECTION_\nVarnostni pogledi\n_START_PARAGRAPH_\n\xc4\x8ceprav je razdalja pri komuniciranju z NFC omejena na nekaj centimetrov, sam NFC ne zagotavlja varne komunikacije. Leta 2006 sta Ernst Haselsteiner in Klemens Breitfu\xc3\x9f razlo\xc5\xbeila razli\xc4\x8dne mo\xc5\xbene tipe napadov._NEWLINE_NFC ne nudi za\xc5\xa1\xc4\x8dite proti prislu\xc5\xa1kovanju in je prav tako ranljiv za modificiranje prene\xc5\xa1enih podatkov. Za vzpostavitev varnih kanalov morajo aplikacije uporabljati kriptografske protokole vi\xc5\xa1jih slojev (npr. SSL).\n_START_SECTION_\nPrislu\xc5\xa1kovanje\n_START_PARAGRAPH_\nRF signal za brez\xc5\xbei\xc4\x8dni prenos podatkov je lahko ujet z antenami. Razdalja, na kateri lahko napadalec prislu\xc5\xa1kuje RF signalu, je odvisna od \xc5\xa1tevilnih parametrov, a je tipi\xc4\x8dno nekaj metrov. Poleg tega na prislu\xc5\xa1kovanje mo\xc4\x8dno vpliva na\xc4\x8din komuniciranja. Precej te\xc5\xbeje je prislu\xc5\xa1kovati pasivni napravi, ki ne generira svojega RF polja, kot aktivni. Primer odprtokodne naprave, s katero je mogo\xc4\x8de prislu\xc5\xa1kovati pasivnim in aktivnim NFC komunikacijam je Proxmarkov instrument.\n_START_SECTION_\nModificiranje podatkov\n_START_PARAGRAPH_\nRelativno enostavno je dose\xc4\x8di prepre\xc4\x8ditev prenosa podatkov. Ena mo\xc5\xbenost motenja signala je uporaba RFID motilca. Takega napada se ne da prepre\xc4\x8diti, a \xc4\x8de NFC naprave preverjajo RF polje med oddajanjem, ga je mogo\xc4\x8de zaznati._NEWLINE_Neavtorizirano modificiranje podatkov, katerega rezultat so veljavna sporo\xc4\x8dila, je precej bolj komplicirano in zahteva poglobljeno poznavanje. Z namenom modificiranja oddanih podatkov se mora napadalec ukvarjati s posameznimi biti RF signala. Izvedljivost tak\xc5\xa1nega napada, tj. \xc4\x8ce je mogo\xc4\x8de spremeniti vrednost bita iz 0 v 1 ali obratno je med drugim predmet mo\xc4\x8di amplitudne modulacije. \xc4\x8ce so podatki prene\xc5\xa1eni z modificiranim Milerjevim kodiranjem in modulacijo 100%, je mogo\xc4\x8de spremeniti le nekaj dolo\xc4\x8denih bitov. Modulacijsko razmerje 100% omogo\xc4\x8da odstranitev pavze RF signala, ne pa tudi ustvarjanje pavze tam, kjer je prej ni bilo. Torej je lahko spremenjen le bit 1, ki ga nasledi naslednji bit 1. Oddajanje podatkov z Manchesterjevim kodiranjem z modulacijo 10% dovoljuje modifikacijski napad na vseh bitih.\n_START_SECTION_\nNapad med prenosom\n_START_PARAGRAPH_\nKer NFC naprave podpirajo ISO/IEC 14443 funkcionalnost, so napadi med prenosom prav tako mo\xc5\xbeni. Gre za neke vrste man-in-the-middle napad, kjer napadalec prestre\xc5\xbee komunikacijo med \xc4\x8ditalcem in kartico, jo spremeni in odgovori v realnem \xc4\x8dasu ter se pri tem izdaja za lastnika pametne kartice. En od primerov kode libnfc demonstrira napad med prenosom uporabljajo\xc4\x8d dve enostavno dobavljivi NFC napravi.'